Tom Behnke (KF), 2006-10-26:
Det Konservative Folkeparti kan støtte lovforslaget.
Ligesom Retsplejerådet finder vi det rigtigt at indføre muligheden for gruppesøgsmål, en mulighed for, at flere og navnlig et større antal ensartede krav kan behandles under én sag.
På den måde kan der dels spares tid og ressourcer hos domstolene, ved at der altså kun behøver at være én sag, dels vil det være muligt at løfte sager, hvor kravet måske er lille.
Et berettiget krav er et berettiget krav uanset størrelsen.
Det er derfor ikke rimeligt, at berettigede sager ikke føres, alene fordi størrelsen af kravet er for lille til, at det kan betale sig.
Ved gruppesøgsmål kan flere forbrugere gå sammen og dermed kollektivt stå sammen om sagsomkostningerne.
På den måde vil berettigede krav blive rejst, også selv om de er relativt små.
Vi har fra Konservatives side den holdning, at de, der snyder, skal stilles til ansvar uanset størrelsen af det berettigede krav.
I den forbindelse er det vigtigt at huske, at også virksomheder kan være forbrugere.
Er der f.eks. tale om snyd med gebyrer eller annoncehajer, der snyder virksomheder til at betale for annoncer, som aldrig bliver bragt, ja, så er virksomhederne forbrugere ligesom almindelige forbrugere.
Jeg tror også, det er vigtigt at understrege, at der med lovforslaget her ikke indføres amerikanske tilstande.
Erstatningsreglerne ændres f.eks. ikke.
Der bliver tale om, at retten skal godkende et gruppesøgsmål.
Gruppesøgsmål kan f.eks. kun godkendes af retten, hvis gruppesøgsmål er den bedste måde at behandle kravene på.
Det vil også være en betingelse, at der er tale om ensartede krav, som tilkommer flere personer, og gruppen af forbrugere skal kunne identificeres og underrettes på en hensigtsmæssig måde, hvilket domstolene skal påse.
Desuden skal der af retten kunne udpeges en grupperepræsentant, der på vegne af gruppen kan føre sagen.
Grupperepræsentanten skal være kvalificeret til at repræsentere gruppen, og der stilles en række krav til grupperepræsentanten.
Når alle formalia er på plads, vil der kunne føres én retssag.
Det vil være tidsbesparende både for domstolene og for sagsøgte, som jo på en gang kan få tvisten afklaret og dermed ikke skal rende i retten igen og igen.
Vi er fra konservativ side enige i, at hovedreglen skal være en tilmeldingsmodel, hvor gruppemedlemmerne aktivt skal tilmelde sig gruppesøgsmålet og samtidig stille sikkerhed for sagsomkostninger, hvis retten bestemmer det.
På den måde er man kun med i en retssag, hvis man ønsker at være med.
Ingen vil uberettiget eller mod deres vilje blive omfattet af det her.
Med lovforslaget bliver der også mulighed for i særlige tilfælde at benytte en frameldingsmodel, hvor gruppemedlemmerne er omfattet, medmindre de aktivt melder fra.
Ved frameldingsmodellen er det kun en offentlig myndighed, der kan udpeges som grupperepræsentant og kun, hvis der ved lov er givet bemyndigelse til det.
Det giver både en saglig og faglig vurdering af sagen, inden den forelægges retten, og efterfølgende en yderligere vurdering ved retten selv.
Der bliver altså gået med både livrem og seler.
Alt i alt er det et lovforslag, der styrker forbrugernes retsstilling og sikrer en lige og fair konkurrence mellem virksomhederne, og som sagt et forslag, som Det Konservative Folkeparti kan støtte.